Засгийн газрын 20.. оны ... сарын

... -ны өдрийн .... тоот

тогтоолын хавсралт

**ЗАСГИЙН ГАЗРЫН ДОТООД ҮНЭТ ЦААСНЫ АНХДАГЧ, ХОЁРДОГЧ ЗАХ ЗЭЭЛИЙН ҮЙЛ АЖИЛЛАГААНЫ ЖУРАМ**

## **НЭГДҮГЭЭР БҮЛЭГ**

## **Нийтлэг үндэслэл**

### **Нэг. Ерөнхий зүйл**

* 1. Засгийн газрын дотоод үнэт цаас гаргах, арилжаалахтай холбогдон үүсэх харилцааг зохицуулахад энэхүү журмын зорилго оршино.
  2. Засгийн газрын дотоод үнэт цаас гаргахад Өрийн удирдлагын тухай хууль, Төсвийн тухай хууль, Үнэт цаасны зах зээлийн тухай хууль, Төв банк (Монголбанк)-ны тухай хууль болон энэхүү журмыг мөрдөнө.
  3. Засгийн газрын дотоод үнэт цаас гаргахад тухайн жилийн төсвийн тухай хуулинд туссан байх, тухайн төсвийн жилийн зээллэгийн дээд хэмжээ болон Өрийн удирдлагын стратегийн баримт бичигт нийцсэн байх зэрэг шаардлагуудыг хангасан байна.

### **Хоёр. Нэр томьёоны тодорхойлолт**

* 1. Энэ журамд хэрэглэсэн дараах нэр томьёог дор дурдсан утгаар ойлгоно:
     1. “Засгийн газрын дотоод үнэт цаас” (цаашид “ЗГДҮЦ” гэх) гэж Санхүү төсвийн асуудал эрхэлсэн төрийн захиргааны төв байгууллагаас Өрийн удирдлагын тухай хуулийн 12 дугаар зүйлийн 1.1-1.4 дэх хэсгүүдэд заасан зориулалтаар дотоодын зах зээлд арилжаалах өрийн хэрэгслийг;
     2. “Засгийн газрын богино хугацаат дотоод үнэт цаас” (цаашид “ЗГБХҮЦ” гэх) гэж хуанлийн 1 хүртэлх жилийн хугацаатай өрийн хэрэгслийг;
     3. “Засгийн газрын дунд хугацаат дотоод үнэт цаас” гэж хуанлийн 1 жилээс 5 жил хүртэлх хугацаатай өрийн хэрэгслийг;
     4. Засгийн газрын урт хугацаат дотоод үнэт цаас” гэж хуанлийн 5 жилээс дээш хугацаатай өрийн хэрэгслийг тус тус ойлгоно. Дунд болон урт хугацаат үнэт цаас нь купон төлдөг үнэт цаас байна.
     5. “Засгийн газрын үнэт цаас гаргагч (цаашид “үнэт цаас гаргагч”)” гэж Өрийн удирдлагын тухай хуулийн 26.2-т заасан этгээдийг;
     6. “арилжаа эрхлэгч этгээд этгээд ” гэж Үнэт цаасны зах зээлийн тухай хуулийн 47.1-д заасан үйл ажиллагаа эрхлэх эрх бүхий этгээд /Цаашид “хөрөнгийн бирж” гэх / болон Үнэт цаас гаргагчтай байгуулсан хамтран ажиллах гэрээний үндсэн дээр ЗГДҮЦ-ны арилжааг зохион байгуулах хуулийн этгээдийг;
     7. “хөрөнгийн бирж” гэж Үнэт цаасны зах зээлийн тухай хуулийн 4.1.28-д заасан этгээдийг;
     8. “шууд оролцогч” гэж өөрийн болон шууд бус оролцогчийн нэрийн өмнөөс ЗГДҮЦ худалдан авах, худалдах иргэн, хуулийн этгээдийг;
     9. “шууд бус оролцогч” гэж ЗГДҮЦ -ны арилжаа нь хөрөнгийн биржээр дамжин арилжаалагдах үед Үнэт цаасны зах зээлийн тухай хуулийн 36 дугаар зүйлд заасан шууд оролцогчоор дамжуулан ЗГДҮЦ худалдан авах, худалдах иргэн, хуулийн этгээдийг;
     10. “хадгалагч, өмчлөх эрхийн бүртгэгч” гэж Үнэт цаасны зах зээлийн тухай хуулийн 45.1- д заасан үйл ажиллагааг эрхлэх эрх бүхий этгээдийг;
     11. “кастодиан” гэж Үнэт цаасны зах зээлийн тухай хуулийн 46 дугаар зүйлд заасан үйл ажиллагаа эрхлэх эрх бүхий этгээдийг этгээдийг;
     12. “тооцоо гүйцэтгэгч” гэж ЗГДҮЦ-ыг хөрөнгийн биржээр дамжуулан арилжаалах тохиолдолд Үнэт цаасны зах зээлийн тухай хуулийн 43-д заасан үйл ажиллагааг эрхлэх эрх бүхий этгээдийг бусад тохиолдолд арилжаа эрхлэгч этгээдийн гүйцэтгэх тооцооллын системийг;
     13. “төлбөр гүйцэтгэгч” гэж ЗГДҮЦ-ыг хөрөнгийн биржээр дамжуулан арилжаалах тохиолдолд Үнэт цаасны зах зээлийн тухай хуулийн 44-д заасан үйл ажиллагааг эрхлэх эрх бүхий этгээдийг бусад тохиолдолд арилжаа эрхлэгч этгээдийн гүйцэтгэх төлбөрийн системийг;
     14. “арилжааны хуваарь” гэж Өрийн удирдлагын тухай хуулийн 26.6-д заасан шаардлагыг агуулсан мэдээллийг;
     15. “арилжааны мэдэгдэл” гэж ЗГДҮЦ-ны нөхцөл болон арилжаалах хэлбэрийг дэлгэрэнгүй тусгасан жагсаалт бүхий зарлалыг;
     16. “ЗГДҮЦ-ны арилжаа” гэж ЗГДҮЦ-ыг худалдах, худалдан авах үйл ажиллагааг;
     17. “нээлттэй арилжаа” гэж үнэт цаас гаргагч нь арилжаа эрхлэгч этгээд байгууллагаар дамжуулан олон нийтэд ЗГДҮЦ арилжаалах арилжааг;
     18. “хаалттай арилжаа” гэж үнэт цаас гаргагч нь арилжаа эрхлэгч этгээд байгууллагаар дамжуулалгүйгээр шууд хөрөнгө оруулагчдад үнэт цаас арилжаалах арилжааг;
     19. “өрсөлдөөнт санал” гэж ЗГДҮЦ-ны анхдагч зах зээлийн арилжаанд хүү болон үнээр өрсөлдөхөөр ирүүлсэн саналыг;
     20. “өрсөлдөөнт бус санал” гэж ялгавартай үнэтэй арилжааны үед амжилттай биелсэн өрсөлдөөнт саналын жигнэсэн дундаж хүүгээр, нэгдсэн үнэтэй арилжааны үед амжилттай биелсэн өрсөлдөөнт саналын таслагдсан хүүгээр тус тус биелэх саналыг;
     21. “ялгавартай үнэтэй арилжааны хэлбэр” гэж өрсөлдөөнт бус санал нь тухайн арилжааны амжилттай биелсэн өрсөлдөөнт саналын жигнэсэн дундаж хүүгээр, өрсөлдөөнт санал нь тухайн шууд оролцогчийн ирүүлсэн хүүгийн саналаар биелэх ЗГДҮЦ-ны арилжааны хэлбэрийг;
     22. “нэгдсэн үнэтэй арилжааны хэлбэр” гэж өрсөлдөөнт бус санал болон өрсөлдөөнт санал нь тухайн арилжааны амжилттай биелсэн өрсөлдөөнт саналын таслагдсан хүүгээр биелэх ЗГДҮЦ-ны арилжааны хэлбэрийг;
     23. “ээлжит арилжаа” гэж ЗГДҮЦ-ны батлагдсан арилжааны хуваарьт тусгагдсан арилжааг;
     24. “ээлжит бус арилжаа” гэж ЗГДҮЦ-ны батлагдсан арилжааны хуваарьт тусгагдаагүй арилжааг;
     25. “арилжааг дахин нээх” гэж үнэт цаас гаргагч өмнө нь арилжаалсан үнэт цаастай ижил нөхцөлөөр нэмэлт үнэт цаас гаргахыг;
     26. “хуримтлагдсан хүү” гэж тодорхой үнэт цаасны арилжааг дахин нээх эсхүл үнэт цаасны хоёрдогч зах зээлийн арилжааны үед ЗГДҮЦ-ны хүү хуримтлуулж эхлэх өдрөөс төлбөр тооцооны өдрийн хооронд хуримтлагдсан хүүгийн дүнг;
     27. “хүү хуримтлуулж эхлэх өдөр” гэж ЗГДҮЦ-нд хүү тооцож эхлэх өдрийг эсхүл төлбөр тооцоо хийх өдөр нь арилжаа явагдсан өдрөөс хойш бол үнэт цаасны төлбөр тооцоо хийх өдрийг;
     28. “төлбөр тооцооны өдөр” гэж ЗГДҮЦ-ны арилжаагаар худалдан авсан үнэт цаасны төлбөрийг гүйцэтгэх өдрийг;
     29. “ЗГДҮЦ-ны нөхцөл” гэж ЗГДҮЦ-ны хүү, хугацаа, нэрлэсэн үнэ болон купон төлөгдөх давтамжийг
     30. “нэрлэсэн үнэ” гэж ЗГДҮЦ-ны нэгж ширхэг үнэт цаасыг үнэлсэн утгыг;
     31. “хямдруулсан үнэ” гэж ЗГДҮЦ-ны нэгж ширхэг үнэт цаасыг түүний өгөөжөөр хямдруулсан утгыг;

## **ХОЁРДУГААР БҮЛЭГ**

## **ЗГДҮЦ-ны арилжаанд оролцогчдын чиг үүрэг**

### **Гурав. ЗГДҮЦ-ны арилжаанд оролцогч**

* 1. Дараах этгээд нь ЗГДҮЦ-ны арилжаанд оролцогч байна:
     1. Үнэт цаас гаргагч;
     2. Арилжаа эрхлэгч этгээд;
     3. Шууд оролцогч;
     4. Шууд бус оролцогч;
     5. ЗГДҮЦ-ны хадгалагч, өмчлөх эрхийн бүртгэгч;
     6. Тооцоо гүйцэтгэгч;
     7. Төлбөр гүйцэтгэгч.

### **Дөрөв. Үнэт цаас гаргагчийн чиг үүрэг**

* 1. Үнэт цаас гаргагч нь ЗГДҮЦ-ны арилжаанд дараах чиг үүргийг хэрэгжүүлнэ:
     1. ЗГДҮЦ-ны арилжааны хуваарийг бэлтгэн мэдээлэх;
     2. ЗГДҮЦ-ны арилжааны мэдэгдлийг бэлтгэн мэдээлэх;
     3. ЗГДҮЦ-ны нөхцөлийг тогтоох;
     4. ЗГДҮЦ-ны хуваарилалтыг хийх;
     5. ЗГДҮЦ-ны төлбөр, тооцоонд хяналт тавих;
     6. ЗГДҮЦ-ны арилжааны үр дүнг тухай бүр олон нийтэд мэдээлэх;
     7. ЗГДҮЦ-ны үндсэн болон хүүгийн төлбөрийг хугацаанд нь төлөх;
     8. ЗГДҮЦ-ны арилжаанд оролцогч этгээдүүдээс арилжааны мэдээлэл, ЗГДҮЦ эзэмшигчийн талаарх мэдээлэл, судалгааг тухай бүр гаргуулан авах;
     9. ЗГДҮЦ-ны зах зээлийг хөгжүүлэх, хөрвөх чадварыг сайжруулах чиглэлээр шаардлагатай бодлогын арга хэмжээг авч хэрэгжүүлэх;
     10. ЗГДҮЦ-ыг хугацаанаас нь өмнө буцаан худалдан авах, хөрөнгө оруулагчтай тохиролцож өмнө нь гаргасан ЗГДҮЦ-ны нөхцлийг шинэчлэн тогтоох, хугацааг сунгах;
     11. хууль тогтоомжид заасан бусад чиг үүрэг.
  2. Үнэт цаас гаргагчийн шийдвэрээр ЗГДҮЦ-ны зах зээлд үндсэн дилер (primary dealer)-ийн тогтолцоог нэвтрүүлж болно.
     1. Энэ тохиолдолд нэг үндсэн дилер нь нийт гаргаж буй ЗГДҮЦ-ны 20 хүртэлх хувийг анхдагч зах зээлээс худалдан авах үүрэгтэй байх бөгөөд тэрээр худалдан авсан ЗГДҮЦ-ны тодорхой хэмжээг хоёрдогч зах зээлд заавал худалдах үүрэг хүлээнэ.
     2. Үндсэн дилерийн эрх, үүрэг, урамшуулал, ЗГДҮЦ-ны зах зээл дэх оролцоог энэхүү журамтай нийцүүлэн Үнэт цаас гаргагчтай байгуулсан гэрээний хүрээнд зохицуулна.
  3. Үнэт цаас гаргагч нь ЗГДҮЦ-ны анхдагч болон хоёрдогч зах зээлийн арилжааны зохион байгуулалтын нарийвчилсан нөхцөлүүдийг энэхүү журамтай нийцүүлэн Арилжаа эрхлэгч этгээдтэй байгуулсан гэрээний хүрээнд зохицуулна.

### **Тав. Арилжаа эрхлэгч этгээдийн чиг үүрэг**

* 1. Арилжаа эрхлэгч этгээд нь дараах этгээдүүд байж болно.
     1. Үнэт цаасны зах зээлийн тухай хуулийн 47.1-д заасан үйл ажиллагаа эрхлэх эрх бүхий этгээд;
     2. Үнэт цаас гаргагчтай байгуулсан хамтран ажиллах гэрээний үндсэн дээр ЗГДҮЦ-ны арилжааг зохион байгуулах хуулийн этгээдийг;
  2. Арилжаа эрхлэгч этгээд нь ЗГДҮЦ-ны арилжаанд дараах чиг үүргийг хэрэгжүүлнэ:
     1. ЗГДҮЦ-ны арилжааг явуулах цахим системээр хангах, уг системийн найдвартай, шуурхай, шударга байдлыг хангаж ажиллах;
     2. ЗГДҮЦ-ны арилжааны хуваарь болон мэдэгдлийг үнэт цаас гаргагчаас хүлээн авч өөрийн цахим сүлжээгээр дамжуулан олон нийтэд мэдээлэх;
     3. ЗГДҮЦ-ны арилжааг зохион байгуулах;
     4. Анхдагч зах зээлийн арилжаа эхлэхэд шууд оролцогчоос арилжаанд оролцох өрсөлдөөнт болон өрсөлдөөнт бус саналыг хүлээн авч үнэт цаас гаргагчид хүргүүлэх;
     5. Үнэт цаас гаргагчийн хийсэн ЗГДҮЦ-ны хуваарилалтын мэдээллийг тооцоо болон төлбөр гүйцэтгэгчид тус тус хүргүүлэх;
     6. ЗГДҮЦ-ны арилжааны үр дүнг олон нийтэд өөрийн цахим сүлжээгээр дамжуулан олон нийтэд мэдээлнэ;
     7. Хоёрдогч зах зээлийн арилжаа эхлэхэд шууд оролцогчоос ЗГДҮЦ худалдах, худалдан авах саналыг хүлээн авах;
     8. ЗГДҮЦ-ны арилжааны анхдагч болон хоёрдогч зах зээлийн хандлагын талаар судалгаа, шинжилгээ хийж Үнэт цаас гаргагчийг мэдээллээр хангах;
     9. ЗГДҮЦ-ны зах зээлийн ил тод байдлыг хангах;
     10. Хууль тогтоомжид заасан бусад чиг үүрэг.

### **Зургаа. Шууд оролцогчийн чиг үүрэг**

* 1. Шууд оролцогч нь ЗГДҮЦ-ны арилжаанд оролцохдоо дараах чиг үүргийг хэрэгжүүлнэ. Үүнд:
     1. арилжааны хуваарь болон мэдэгдлийг шууд бус оролцогчид хүргүүлэх;
     2. ЗГДҮЦ-ыг анхдагч зах зээлээс худалдан авах, хоёрдогч зах зээлд идэвхтэй үйл ажиллагаа явуулах;
     3. шууд бус оролцогчийн эрхийг хамгаалах, түүнийг ЗГДҮЦ-тай холбогдох үнэн зөв мэдээллээр хангах;
     4. худалдан авсан ЗГДҮЦ-ны төлбөр тооцоог тогтоосон хугацаанд гүйцэтгэх;
     5. шууд бус оролцогчийн ЗГДҮЦ худалдан авах, худалдах саналыг хүлээн авч, түүнийг төлөөлөн ЗГДҮЦ-ны арилжаанд оролцох, арилжааны дүнг мэдээлэх;
     6. ЗГДҮЦ-ны анхдагч болон хоёрдогч зах зээлийн талаар судалгаа, шинжилгээ хийж Үнэт цаас гаргагч болон шууд бус оролцогчийг зөвлөгөө, мэдээллээр хангах;
     7. ЗГДҮЦ худалдан авах, худалдах саналаа арилжаа эрхлэгч этгээдэд хүргүүлэх;
     8. шууд бус оролцогчийн худалдан авсан, худалдсан ЗГДҮЦ-тай холбогдох мэдээллийг Үнэт цаас гаргагч, арилжаа эрхлэгч этгээдэд хүргүүлэх;
     9. өөрийн болон харилцагч шууд бус оролцогчийн худалдан авсан ЗГДҮЦ-ны төлбөрийг хариуцах.

### **Долоо. Шууд бус оролцогчийн чиг үүрэг**

* 1. Шууд бус оролцогч нь ЗГДҮЦ-ны арилжаанд шууд оролцогчоор дамжуулан оролцоно.
  2. Шууд бус оролцогч нь хадгалагч, өмчлөх эрхийн бүртгэгчид эсвэл кастодиан дээр үнэт цаасны данстай байна.
  3. Шууд бус оролцогч нь ЗГДҮЦ-ны зах зээлийн талаарх мэдээлэл, судалгааг шууд оролцогчоос авах эрхтэй.

### **Найм. ЗГДҮЦ -ын бусад оролцогчийн чиг үүрэг**

* 1. ЗГДҮЦ-ны хадгалагч, өмчлөх эрхийн бүртгэгч нь үнэт цаас гаргагчтай гэрээ байгуулсны үндсэн дээр ЗГДҮЦ-ыг хадгалах, түүнтэй холбоотой бүртгэл хөтлөн үнэт цаас гаргагчийг шаардлагатай мэдээллээр тухай бүр ханган ажиллана.
  2. ЗГДҮЦ-ны бүртгэл, хадгалалт, төлбөр тооцоог хийх, өмчлөх эрх баталгаажуулахтай холбогдсон үйлчилгээний шимтгэлийг үнэт цаас гаргагч нь арилжаа эрхлэгч этгээд, төлбөр болон тооцоог гүйцэтгэгч, хадгалагч, өмчлөх эрхийн бүртгэгчтэй тус тус байгуулсан гэрээний дагуу харилцан тохиролцож тогтооно.
  3. Төлбөр тооцоо гүйцэтгэгч нь арилжааны хуваарилалт хийгдсэний дараа арилжаанд оролцогч талуудын гэрээ хэлцлийн дагуу төлбөл зохих төлбөрийг гэрээ тус бүрээр тодорхойлж, холбогдох санхүүгийн бүртгэл, тооцооллыг хийн энэхүү даалгаврын дагуу үнэт цаас худалдан авагчаас төлөх төлбөрийг үнэт цаас гаргагчийн дансанд шилжүүлнэ.

## **ГУРАВДУГААР БҮЛЭГ**

## **Засгийн газрын үнэт цаасны анхдагч зах зээлийн арилжаа**

### **Ес. ЗГДҮЦ-ны анхдагч зах зээлийн ерөнхий зарчим**

* 1. ЗГДҮЦ-ны анхдагч зах зээлийн арилжаанд зөвхөн шууд оролцогч /шууд бус оролцогч нь шууд оролцогчоор дамжуулан оролцох/ оролцох эрхтэй.
  2. ЗГДҮЦ-ны анхдагч зах зээл дээрх нэрлэсэн үнийг үнэт цаас гаргагч тогтооно.
  3. ЗГДҮЦ нь үндэсний мөнгөн тэмдэгт буюу төгрөгөөр илэрхийлэгдэнэ.
  4. ЗГДҮЦ нь Өрийн удирдлагын тухай хуулийн 27.1-д заасан төрлүүдтэй байна.
  5. ЗГДҮЦ-ны арилжаанд оролцогч нь үйл ажиллагаандаа хууль тогтоомжийг мөрдөж, зах зээлийн зарчим, ил тод, шударга байдлыг хангаж ажиллана.
  6. Үнэт цаас гаргагч нь ЗГДҮЦ-ыг нээлттэй болон хаалттай арилжаагаар арилжиж болно.
  7. Нээлттэй арилжаа нь ялгавартай үнэтэй арилжаа болон нэгдсэн үнэтэй арилжааны хэлбэрээр зохион байгуулагдана.
  8. Үнэт цаас гаргагч нь ЗГДҮЦ-ыг хувьсах болон тогтмол хүүтэйгээр анхдагч зах зээлд арилжаалж болно.
  9. ЗГДҮЦ-ыг нээлттэй хэлбэрээр арилжаалахад Үнэт цаас гаргагч арилжаа эрхлэгч этгээдийг сонгоно.
  10. Үнэт цаас гаргагч нь зөвхөн энэхүү журмын 9.12-13-д заасны дагуу эсвэл Засгийн газраас зөвшөөрөл авсны үндсэн дээр хаалттай хэлбэрийн арилжааг зохион байгуулна.
  11. Үнэт цаас гаргагч нь ЗГДҮЦ-ны ээлжит бус арилжааг Санхүү төсвийн асуудал эрхэлсэн төрийн захиргааны төв байгууллагын зөвшөөрлөөр арилжаа эрхлэгч этгээдэд хандан явуулж болно. Ээлжит бус арилжаа нь ээлжит арилжаатай ижил бөгөөд зөвхөн арилжааны хуваарьт ороогүйгээрээ ялгаатай.
  12. Үнэт цаас гаргагч нь Өрийн удирдлагын тухай хуулийн 18.7-д заасны дагуу төсвийн улирлын чанартай орлогын дутагдлыг санхүүжүүлэх зорилгоор тухайн төсвийн жилд эргэн төлөгдөх нөхцөлтэй богино хугацаат үнэт цаасыг хаалттай арилжаагаар Монголбанканд арилжаалж болно.
  13. Үнэт цаас гаргагч нь Нийгмийн даатгалын тухай хуулийн 11.4-т заасны дагуу тухайн оны нийгмийн даатгалын сангийн төсвийн тухай хуулинд заасан хэмжээнд багтаан хаалттай арилжаагаар ЗГДҮЦ-ыг нийгмийн даатгалын сангийн хөрөнгийн асуудлыг эрхэлсэн төрийн захиргааны байгууллагад арилжаалж болно.
  14. Үнэт цаас гаргагч болон арилжаа эрхлэгч этгээдийн зүгээс ЗГДҮЦ-ны анхдагч зах зээлийн арилжаанд шууд оролцогчдыг үгсэн тохиролцсон эсхүл үндэслэлгүй өндөр хүүгийн санал ирүүлсэн гэж үзвэл Үнэт цаас гаргагч нь уг саналыг цуцлах эрхтэй бөгөөд санал цуцалсан талаар тайлбар хийхгүй.
  15. Санал цуцалсантай холбогдуулж үнэт цаас гаргагч нь тухайн арилжааны мэдэгдэлд зааснаас бага хэмжээний үнэт цаас арилжиж болно.
  16. ЗГДҮЦ-ны арилжааг эрчим хүчний саатал, программ хангамжийн гэмтэл эсхүл бусад байгалийн болон байгалийн бус давагдашгүй хүчин зүйлээс шалтгаалан цуцалж болно.
  17. Үнэт цаас гаргагч нь аливаа шалтгааны улмаас анхдагч зах зээлийн арилжааг цуцалсан тохиолдолд төвлөрсөн хадгаламжид мэдэгдэж ЗГДҮЦ-ыг бүртгэлээс хасуулна.

### **Арав. Засгийн газрын богино хугацаат үнэт цаас**

* 1. Үнэт цаас гаргагч нь Засгийн газрын богино хугацаат үнэт цаасыг нээлттэй арилжаагаар 13 долоо хоног, 26 долоо хоног, 39 долоо хоног, 52 долоо хоногийн хугацаатай, хямдруулалттай нөхцлөөр арилжаална. Хаалттай зах зээл дээр арилжаалах ЗГБХҮЦ-ны хугацааг шууд оролцогчтой харилцан тохирох бөгөөд урамшуулалтай хэлбэрээр арилжаална.
  2. ЗГБХҮЦ-ны нэгж үнэт цаасны өгөөж болон хямдруулсан үнийг дараах томъёогоор тооцно.

ЗГБХҮЦ-ны өгөөжийг дараах томъёогоор тооцно:

ЗГБХҮЦ-ны өгөөжид суурилсан хямдруулсан үнийг дараах томъёогоор тооцно:

P

*i= Үнэт цаасны өгөөжийн хувь, жилээр*

*t= Үнэт цаасны хугацаа/өдрөөр*

*F= Нэгж үнэт цаасны нэрлэсэн үнэ*

*P=Нэгж үнэт цаасны хямдруулсан үнэ*

### **Арван нэг. Засгийн газрын дунд болон урт хугацаат үнэт цаас**

* 1. Үнэт цаас гаргагч нь Засгийн газрын дунд хугацаат үнэт цаасыг нээлттэй зах зээл дээр 1 жилээс 5 жил хүртэлх хугацаатайгаар, урт хугацаат үнэт цаасыг 5 жилээс дээш хугацаатайгаар гаргана.
  2. Засгийн газрын дунд болон урт хугацаат нэгж үнэт цаасны үнийг дараах томъёогоор тооцно.

*= бондын үнэ*

*= бондын нэрлэсэн үнэ*

*= купоны хувь*

*N = купоны төлбөр хийх тоо (давтамж)*

*M = төлөгдөх өдөр хүртэлх хугацаа*

*YTM = бонд төлөгдөх хугацаа хүртлэх тогтмол өгөөж*

* 1. ЗГДҮЦ-ны купоныг бодит/365 хоногт үндэслэн тооцно.
  2. ЗГДҮЦ-ны хуримтлагдсан хүүг дараах томъёогоор бодно.

AI

*AI = Хуримтлагдсан хүү*

*= бондын нэрлэсэн үнэ*

*= купоны хувь*

*SD = Төлбөр тооцооны өдөр*

*DD = Хүү хуримтлуулж эхлэх өдөр*

* 1. Арилжааны мэдэгдэлд купоны хувийг заагаагүй тохиолдолд ялгавартай үнэтэй арилжааны үед амжилттай биелсэн өрсөлдөөнт саналын жигнэсэн дундаж утгатай хамгийн ойр байхаар бууруулж 1/8 алхамаар тогтооно. Нэгдсэн үнэтэй арилжааны үед амжилттай биелсэн саналын таслагдсан утгатай хамгийн ойр байхаар бууруулж 1/8 алхамаар тогтооно.

### **Арван хоёр. ЗГДҮЦ-ны арилжааны хуваарь, арилжааны мэдэгдэл**

* 1. Үнэт цаас гаргагч нь ЗГДҮЦ-ны арилжааны хуваарийг улирлаар бэлтгэн баталгаажуулсны дараа энэхүү хуваарийн дагуу үнэт цаасны хадгалагч, өмчлөх эрхийн бүртгэгчид бүртгүүлэн ISIN дугаар авна.
  2. Улирлаар бэлтгэн баталгаажуулсан арилжааны хуваарийг үнэт цаас гаргагч болон үнэт цаасны хадгалагч, өмчлөх эрхийн бүртгэгчид, арилжаа эрхлэгч этгээдийн цахим хуудсаар болон бусад сувгаар, шаардлагатай тохиолдолд хэвлэл мэдээллийн хэрэгслээр дамжуулан тухайн улирлын өмнөх сарын 20-ны өдөрт багтаан олон нийтэд мэдээлнэ.
  3. Арилжааны хуваарьт ЗГДҮЦ-ны төрөл, арилжаалах ЗГДҮЦ-ны дээд хэмжээ, журмын 9.6-д заасан арилжааны хэлбэр, арилжааны болон төлбөр тооцооны он, сар, өдрийг зааж өгнө.
  4. ЗГДҮЦ-ны анхдагч зах зээлийн ээлжит болон ээлжит бус арилжааг урьдчилан зарласан арилжааны мэдэгдлийн дагуу товлосон хугацаанд тогтоосон хэмжээ, нөхцөлөөр явуулна.
  5. Арилжааны мэдэгдэлд ЗГДҮЦ-ны нөхцөл, арилжаалах хэмжээ, журмын 9.6-д заасан арилжааны хэлбэр, арилжааны болон төлбөр тооцооны он, сар, өдөр, шаардлагатай тохиолдолд бусад нэмэлт мэдээллийг тусгана.
  6. Үнэт цаас гаргагч нь арилжааны өдрөөс ажлын тав хоногийн өмнөх өдрийн 14:00 цагаас өмнө арилжааны мэдэгдлийг цахим арилжааны систем болон цахим хуудсаар дамжуулан зарлана.
  7. Үнэт цаас гаргагч өмнө нь зохион байгуулсан, хугацаа нь дуусаагүй ЗГДҮЦ-ны арилжааг дахин нээж болно.

### **Арван гурав. Арилжааны санал, хуваарилалт**

Арилжааны санал

* 1. Шууд оролцогч нь арилжааны мэдэгдэлд заасан арилжаа явагдах хугацаанд багтаан өрсөлдөөнт болон өрсөлдөөнт бус саналыг ирүүлнэ.
  2. Шууд оролцогч нь өөрийн санал болон шууд бус оролцогч бүрийн ЗГДҮЦ худалдан авах саналыг тусад нь арилжааны мэдэгдэлд заасан хугацаанд багтаан арилжаа эрхлэгч этгээдэд ирүүлнэ. Хэрэв шууд болон шууд бус оролцогч нь хүүгээрээ ялгаатай олон санал ирүүлсэн бол ялгаатай хүү тус бүрээр тусад нь санал ирүүлнэ.
  3. Шууд оролцогч нь ЗГДҮЦ-ны өрсөлдөөнт санал буюу хүү (өгөөж)-ийн саналыг мянгатын нарийвчлалаар ирүүлнэ.

Арилжааны хуваарилалт

* 1. Үнэт цаас гаргагч нь ЗГДҮЦ-ны хуваарилалтыг арилжааны мэдэгдэлд заасны дагуу нэгдсэн үнэтэй арилжааны хэлбэр эсхүл ялгавартай үнэтэй арилжааны хэлбэрийн аль нэгээр хуваарилалтыг хийнэ.
  2. Шууд оролцогчоос ирүүлсэн саналыг дараах зарчмаар хуваарилалт хийнэ. Үүнд:
     1. Нэг шууд болон шууд бус оролцогчид гаргасан багцын 50-иас илүүгүй хувийг хуваарилна. Хэрэв бусад шууд болон шууд бус оролцогчдоос ирүүлсэн нийт санал нь арилжаалахаар зарласан хэмжээнд хүрэхээргүй бол энэхүү хязгаарыг нэмэгдүүлж болно.
     2. ЗГДҮЦ худалдан авах өрсөлдөөнт бус саналыг өрсөлдөөнт саналаас түрүүлж хуваарилах ба өрсөлдөөнт бус саналд тухайн арилжаагаар арилжаалахаар зарласан ЗГДҮЦ-ний нийт хэмжээний 15 хүртэлх хувийг хуваарилна.
     3. Шууд оролцогчоос ирүүлсэн өрсөлдөөнт бус саналын нийт хэмжээ өрсөлдөөнт бус саналд хуваарилахаар тогтоосон хэмжээнээс хэтрээгүй бол хуваарилалтыг шууд оролцогчийн ирүүлсэн саналаар хийнэ. Шууд оролцогчоос ирүүлсэн өрсөлдөөнт бус санал нь тогтоосон хэмжээнээс давсан тохиолдолд хувь тэнцүүлэн хуваарилах буюу энэ журмын 13.5.8.-д заасан томъёог ашиглан хуваарилалтыг хийнэ.
     4. Өрсөлдөөнт бус хуваарилалтыг хийсний дараа шууд оролцогчоос ирүүлсэн өрсөлдөөнт саналыг хүү /өгөөжийн хувь/-ний өсөх дарааллаар жагсаан, хамгийн бага хүүний саналаас эхлэн хуваарилалтыг хийнэ. Хэд хэдэн шууд оролцогч ижил хүүний санал ирүүлсэн бөгөөд нийт саналын хэмжээ өрсөлдөөнт саналд хуваарилахаар тогтоосон хэмжээнээс давсан тохиолдолд 13.5.8.-д заасан зарчмаар хуваарилалтыг хийнэ.
     5. Өрсөлдөөнт бус саналын хэмжээ өрсөлдөөнт бус саналд хуваарилахаар тогтоосон хэмжээнээс бага, өрсөлдөөнт саналын хэмжээ өрсөлдөөнт санал хуваарилахаар тогтоосон хэмжээнээс их тохиолдолд өрсөлдөөнт саналд хуваарилах хэмжээг өсгөж болох бөгөөд ингэхдээ өрсөлдөөнт болон өрсөлдөөнт бус саналын нийт хэмжээ нь гаргасан багцын хэмжээнээс хэтрэхгүй байна.
     6. Ялгавартай үнэтэй арилжааны үед өрсөлдөөнт бус саналын хүү нь амжилттай биелсэн өрсөлдөөнт саналын жигнэсэн дундаж хүүтэй тэнцүү байна. Өрсөлдөөнт саналын хүү нь тухайн шууд оролцогчоос ирүүлсэн хүүний санал байна.
     7. Нэгдсэн үнэтэй арилжааны үед өрсөлдөөнт бус болон өрсөлдөөнт саналын хүү нь амжилттай биелсэн өрсөлдөөнт саналын хамгийн өндөр хүү /таслагдсан хүү/-тэй тэнцүү байна.
     8. ЗГДҮЦ-ны арилжааны хувь тэнцүүлэн хийх хуваарилалтыг дараах томъёогоор тооцно.

P=B \* V2

V1

P-Тухайн шууд оролцогчид хуваарилах хэмжээ

V1-Шууд оролцогчдын ирүүлсэн нийт саналын хэмжээ

V2-Тухайн шууд оролцогчийн ирүүлсэн саналын хэмжээ

B- Зарласан нийт хэмжээ

* + 1. Хувь тэнцүүлэн хуваарилалт хийхэд математикийн бүхэлчлэх аргачлалыг хэрэглэж таслалын ард оронгийн нарийвчлалгүй бүхэл хувиар тооцно.

### **Арван дөрөв. ЗГДҮЦ-ны төлбөр тооцоо**

* 1. ЗГДҮЦ-ны арилжааны тооцоо гүйцэтгэгч нь арилжаа эрхлэх байгууллагын илгээсэн арилжааны хэлцлийн дагуу шууд болон шууд бус оролцогчдын төлбөрийн үүргийг нэг бүрээр болон нэгдсэн байдлаар Т+0 хугацаанд тодорхойлон Т+3 хүртэл хугацаанд төлбөр гүйцэтгэх даалгаврыг төлбөр гүйцэтгэгчид илгээнэ.
  2. Шууд оролцогч нь төлбөрийн хуваарийг гаргаж тооцоо гүйцэтгэгчид хүргүүлэх ба шууд оролцогч нь өөрийн болон шууд бус оролцогчийн өмнөөс худалдан авсан ЗГДҮЦ-ны төлбөрийг гүйцэтгэж болно.
  3. Төлбөр гүйцэтгэгч нь тооцоо гүйцэтгэгчээс ирүүлсэн даалгаврын дагуу оролцогчдын төлбөрийг хийж гүйцэтгэх ба төлбөр хийгдсэн эсэх тухай мэдээллийг тооцоо гүйцэтгэгч, үнэт цаас гаргагч, арилжаа эрхлэгч этгээд болон төвлөрсөн хадгаламжийн төвд хүргүүлнэ.
  4. Тооцоо гүйцэтгэгч нь төлбөрийн эрсдлээс урьдчилан сэргийлэх арга хэмжээ авах үүднээс шууд оролцогч болон төлбөр гүйцэтгэгчтэй урьдчилан гэрээ байгуулах ба гэрээнд төлбөр төлөгдөөгүй тохиолдолд авах арга хэмжээ, шууд оролцогчийн данснаас төлбөрийг шууд суутгах нөхцөлийг тусгасан байна.
  5. Төвлөрсөн хадгаламжийн төв нь ЗГДҮЦ-ны төлбөр төлөгдсөн эсэх тухай мэдээллийг үндэслэн өмчлөх эрхийг баталгаажуулна.

**Арван тав. ЗГДҮЦ-ны бүртгэл**

* 1. ISIN буюу үнэт цаасны олон улсын бүртгэлийн дугаарыг ЗГДҮЦ тус бүрээр өгч төвлөрсөн хадгаламжийн төвд бүртгэнэ.
  2. ISIN дугаарын задаргааг (үнэт цаасны нэр, нэрлэсэн үнэ, арилжаалагдах огноо, дуусах хугацаа гэх мэт) үнэт цаасны бүртгэгч хадгалагчийн зүгээс мэргэжлийн байгууллагад мэдээлнэ.
  3. Шууд оролцогч нь төлбөрийн эрсдлийг бууруулах зорилгоор шууд бус оролцогчдын мэдээллийг үнэн зөв бүртгэх үүрэгтэй ба мэдээлэл нь дараахь бүрдүүлбэртэй байна.
     1. Хуулийн этгээд, аж ахуйн нэгжийн бүртгэлийн гэрчилгээний дугаар, хувь хүн бол регистерийн дугаар;
     2. Хуулийн этгээд бол түүний нэр, хувь хүн бол ургийн овог, овог, нэр;
     3. Хуулийн этгээд бол төв байрны хаяг, хувь хүн бол оршин суугаа хаяг;
     4. Үнэт цаас эзэмшигчийн арилжааны банкин дахь дансны дугаар
     5. Үнэт цаас эзэмшигчийн Төвлөрсөн хадгаламж дах дансны дугаар
     6. Худалдан авсан ЗГДҮЦ-ны тоо ширхэг
     7. Үнэ/ өгөөж
  4. Шууд оролцогч нь арилжаа эрхлэгч этгээд болон тооцоо гүйцэтгэгч, төлбөр гүйцэтгэгчийг энэ журмын 15.3-т заасан мэдээллээр хангаагүй, мэдээлэл дутуу, буруу зэргээс хамаарч төлбөр төлөгдөхгүй нөхцөл байдал үүссэн тохиолдолд шууд бус оролцогчийн өмнөөс төлбөрийг барагдуулах үүрэг хүлээнэ.
  5. Үнэт цаас гаргагч нь хаалттай арилжаагаар арилжаалсан ЗГДҮЦ-ыг үнэт цаасны бүртгэгч хадгалагчаас ISIN дугаар авч бүртгүүлнэ.

### **Арван зургаа. Арилжааны үр дүн**

* 1. Арилжаа эрхлэгч этгээд арилжааны санал хүлээн авах цаг дууссаны дараа үр дүнг Үнэт цаас гаргагчид мэдэгдэнэ.
  2. Арилжааны үр дүн биелсэн болон биелээгүй саналыг багтаасан байна.
  3. Шууд оролцогч нь арилжааны үр дүнг хүлээн авсны дараа тухайн ажлын өдөрт багтаан шууд бус оролцогчид өөрийнх нь болон арилжааны нийт үр дүнг мэдээлнэ.
  4. Арилжааны үр дүнг үнэт цаас гаргагч болон арилжаа эрхлэгч этгээдийн цахим хуудсаар дамжуулан тухай бүр олон нийтэд мэдээлнэ.
  5. Нийтэд мэдээлэх арилжааны үр дүн нь нийт зарласан хэмжээ, арилжаанд ирсэн нийт саналын хэмжээ, биелсэн саналын хэмжээ, арилжааны жигнэсэн дундаж хүү, биелсэн саналын хамгийн өндөр хүү, хамгийн бага хүү, таслагдсан хүү зэргийг тусгасан байна.
  6. Үнэт цаас гаргагч болон арилжаа эрхлэгч этгээд нь ЗГДҮЦ-ны арилжааны хамгийн өндөр, хамгийн бага хүү болон жигнэсэн дундаж эсхүл таслагдсан хүүгийн талаарх мэдээллээс бусад мэдээллийн нууцыг хадгална.

### **Арван долоо. ЗГДҮЦ-ны үндсэн болон хүүгийн төлбөр, тооцоо**

* 1. Үнэт цаас гаргагч нь ЗГДҮЦ-ны нэрлэсэн үнэ, купоны төлбөрийг ЗГДҮЦ-ны хугацаа дуусах өдрийн 12:00 цагаас өмнө Монголбанкан дахь төлбөр гүйцэтгэгчийн дансанд шилжүүлж, төлбөр гүйцэтгэгч нь тухайн өдөрт багтаан үнэт цаасны эцсийн эзэмшигчид төлнө.
  2. Үнэт цаас эзэмшигч нь ЗГДҮЦ-ны нэрлэсэн үнэ, купоны эргэн төлөлтийн төлбөрийг хүлээн авах банкны дансны дугаарыг өмнө бүртгэгдсэнээс өөрчлөх тохиолдолд өөрчилсөн даруйд эсвэл уг ЗГДҮЦ-ны хугацаа дуусахаас ажлын 3 өдрийн өмнө төлбөр гүйцэтгэгчид мэдэгдэж, дансны дугаарын шинэчилсэн бүртгэлийг хийлгэнэ.
  3. Шууд оролцогч нь төлбөр гүйцэтгэгчид өөрийн харилцах дансны дугаараа буруу оруулах, эсхүл огт оруулаагүйгээс шалтгаалан төлбөр төлөгдөөгүй тохиолдолд үнэт цаас гаргагч зөв дансыг хүлээн автал ЗГДҮЦ-ны эргэн төлөлтийг хийхгүй ба, энэ тохиолдолд ЗГДҮЦ-ны эргэн төлөлт хоцрогдсон эсхүл хийгдээгүй гэсэн үндэслэлд тооцогдохгүй.
  4. Төлбөр гүйцэтгэгч нь ЗГДҮЦ-ны үндсэн болон хүүгийн төлбөр хийгдэж дууссан талаар тухайн өдөрт багтаан төвлөрсөн хадгаламжийн төвд мэдэгдэх ба уг мэдэгдлийг үндэслэн үнэт цаасны бүртгэлээс хасна.

### **Арван найм. Арилжааг дахин нээх**

* 1. Үнэт цаас гаргагч хугацаа нь дуусаагүй байгаа үнэт цаасны өмнө хийгдсэн арилжааг дахин нээж болох ба ингэсэн тохиолдолд Арилжаа эрхлэгч этгээдэд мэдэгдэнэ.
  2. Арилжаа эрхлэгч этгээд нь арилжааг дахин нээснийг шууд оролцогчдод мэдэгдэнэ. Шууд оролцогч нь шууд бус оролцогчдод арилжаа дахин нээснийг биечлэн, утсаар, албан бичгээр эсхүл цахим шуудангаар мэдэгдэнэ.
  3. Дахин нээсэн арилжааны купоны хувь хэмжээ нь анхны арилжаагаар тогтсон купоны хувь хэмжээтэй тэнцүү байна.

## **ДӨРӨВДҮГЭЭР БҮЛЭГ**

## **ЗГДҮЦ-ны хоёрдогч зах зээлийн арилжаа**

### **Арван ес. ЗГДҮЦ худалдах, худалдан авах захиалга өгөх**

* 1. ЗГДҮЦ-ны хоёрдогч зах зээлийн арилжаа нь Үнэт цаас гаргагчийн энэхүү журамд нийцүүлэн арилжаа эрхлэгч этгээдтэй байгуулсан гэрээний дагуу зохион байгуулагдана.
  2. ЗГДҮЦ-ны хоёрдогч зах зээлийн арилжаанд оролцогч нь үйл ажиллагаандаа хууль тогтоомжийг мөрдөж, зах зээлийн зарчим, ил тод, шударга байдлыг хангаж ажиллана.
  3. Анхдагч зах зээл гарсан ЗГДҮЦ нь бүгд хоёрдогч зах зээл дээр арилжаалагдаж болно.
  4. Шууд оролцогч нь өөрийн эзэмшлийн ЗГДҮЦ-ыг худалдах/худалдан авах саналыг цахим арилжааны системд оруулна.
  5. Шууд оролцогч нь ЗГДҮЦ-ыг худалдах, худалдан авах шууд бус оролцогчийн захиалгыг биелүүлэхээр гэрээ байгуулсан тохиолдолд захиалгын мэдээллийг нэн даруй хоёрдогч зах зээлийн арилжааны системд оруулна.

### **Хорь. ЗГДҮЦ-ны төлбөр, тооцоо, бүртгэл**

* 1. ЗГДҮЦ-ны хоёрдогч зах зээлийн арилжааны төлбөр тооцоо нь арилжаа эрхлэгч этгээд болон төлбөр тооцоо гүйцэтгэгч нарын тогтоосон хуваарийн дагуу хийгдэнэ.
  2. ЗГДҮЦ-ны хоёрдогч зах зээлийн хэлцлийн мэдээллийг арилжаа эрхлэгч этгээд нь тухайн арилжааны өдөрт төлбөр тооцоо гүйцэтгэгчид хүргүүлнэ.
  3. Арилжаа эрхлэгч этгээд нь арилжаалагдсан ЗГДҮЦ-ны нэгдсэн мэдээллийг тогтмол үүсгэнэ.
  4. Төлбөр тооцоо гүйцэтгэгч нь ЗГДҮЦ-ны хоёрдогч зах зээлийн арилжааны төлбөр тооцоо хийгдсэн мэдээллийг тухайн өдөрт төвлөрсөн хадгаламжид хүргүүлж, уг мэдээллийг үндэслэн өмчлөх эрхийг баталгаажуулна.

### **Хорин нэг. Арилжааны үр дүн**

* 1. Арилжаа эрхлэгч болон шууд оролцогч нь энэхүү журмын 16.1, 16.3, 16.4-д заасны дагуу арилжааны үр дүнг мэдээлнэ.

### **Хорин хоёр. Үнэт цаасыг буцаан худалдан авах, хугацаа сунгах, нөхцөл тогтоох**

* 1. Үнэт цаас гаргагч нь ЗГДҮЦ-ыг нээлттэй болон хаалттай арилжаагаар буцаан худалдан авч болно.
  2. Үнэт цаас гаргагч нь ЗГДҮЦ-ыг нээлттэй арилжаагаар буцаан худалдан авахдаа буцаан худалдан авах үнэт цаасны дээд хэмжээ болон буцаан худалдан авах өдрийг тухайн өдрөөс ажлын 5 хоногийн өмнө арилжаа эрхлэгч этгээд болон өөрийн цахим хуудсаар дамжуулан олон нийтэд мэдээлнэ. Үнэт цаас гаргагч шаардлагатай тохиолдолд буцаан худалдан авах үнэт цаасыг дугаар болон дуусгавар болох хугацаа зэргээр нарийвчлан тогтоож болно.
  3. Арилжаа эрхлэгч этгээд нь үнэт цаас гаргагчаас ирүүлсэн мэдэгдлийн дагуу ЗГДҮЦ-ыг буцаан худалдан авах хүсэлтийг шууд оролцогчдод хүргүүлж, хоёрдогч зах зээл дээр арилжааг зохион байгуулна.
  4. Үнэт цаас гаргагч нь шууд болон шууд бус оролцогчдоос ирүүлсэн саналыг хуваарилахдаа буцаан худалдан авах зардлыг хамгийн бага байх зарчмыг баримтална.
  5. Үнэт цаас гаргагч нь шууд болон шууд бус оролцогчдыг үгсэн тохиролцсон эсхүл үндэслэлгүй өндөр хүүгийн санал ирүүлсэн гэж үзвэл буцаан худалдан авах саналыг цуцалж болно.
  6. Үнэт цаас гаргагч нь ЗГДҮЦ-ыг үнэт цаас эзэмшигчтэй харилцан тохиролцсоны дагуу буцаан худалдан авах, хугацааг сунгах, нөхцөлийг шинэчлэх зэрэг өрийн зохицуулалтын арга хэмжээг хэрэгжүүлж болно.

## **ТАВДУГААР** **БҮЛЭГ**

## **Бусад** **зүйл**

### **Хорин гурав. Шууд оролцогчийн үйл ажиллагаанд хориглох зүйлс**

* 1. Шууд оролцогчийн үйл ажиллагаанд дараах зүйлийг хориглоно:
     1. шууд бус оролцогчид ЗГДҮЦ, түүний арилжааны талаар хуурамч мэдээлэл өгөх, төөрөгдүүлэх;
     2. дотоод мэдээлэл ашиглан арилжаанд оролцох;
     3. ЗГДҮЦ-ны үнийг зохиомлоор тогтоон барих, өсгөх, бууруулах үйлдэл, оролдлого хийх;
     4. ЗГДҮЦ-ны арилжааны явцад тухайн үнэт цаасны үнэ, ханшийг зохиомлоор өсгөх, бууруулах зорилгоор хуурамч болон олон нийтийг төөрөгдүүлэх гүйлгээг өмчлөгч нь өөрчлөгдөөгүй буюу нэгдмэл сонирхолтой этгээдийн хооронд хийх;
     5. шууд бус оролцогчийн өмчлөлд байгаа ЗГДҮЦ-ны тоо хэмжээ, түүнтэй холбогдох нийтэд тараагдаагүй мэдээллийг мэдээлэх, өмчлөгчийн зөвшөөрөлгүйгээр сонирхогч этгээдэд уг үнэт цаасыг худалдан авахыг санал болгох, гүйлгээ хийх, мөнгөн хөрөнгийг ашиглах;
     6. биелүүлэх зорилгогүйгээр их хэмжээний захиалга оруулах, түүнд олон дахин засвар хийх, нэг захиалгыг олон хэсэг хувааж оруулах.
  2. Шууд оролцогч нь ЗГДҮЦ худалдах, худалдан авахад зуучлах үйлчилгээ эрхлэх үед холбогдох нөхцөлийг агуулсан гэрээг шууд бус оролцогчтой байгуулах бөгөөд гэрээнд дараах агуулга бүхий зохицуулалт тусгахыг хориглоно:
     1. Шууд оролцогчийн хууль бус үйл ажиллагааны улмаас шууд бус оролцогчид хохирол учруулснаас үүсэх хариуцлагыг хязгаарлах;
     2. Шууд оролцогчийн хууль бус үйл ажиллагааны улмаас шууд бус оролцогчид учирсан хохирлыг нөхөн төлөх төлбөрийн дүнд дээд хэмжээ тогтоох;
     3. Хууль тогтоомж болон гэрээнд заасан эрхээ хэрэгжүүлэх, гэрээг цуцлах шууд бус оролцогчийн эрхийг хязгаарлах эсхүл шууд оролцогчид давуу эрх олгох;
     4. Иргэний хуулийн 198.1-д заасны дагуу үгийн шууд утгаар тайлбарлах боломжгүй, маргаан гарсан тохиолдолд өөрт ашигтайгаар тайлбарлах боломжтой заалт. Тайлбар: Нэр томъёог хоёрдмол утгагүй, товч, тодорхой, ойлгоход хялбараар бичнэ. Хэрэв тухайн нэр томьёо салаа буюу олон утгатай, нарийвчлан тодорхойлох шаардлагатай бол нэр томьёоны тайлбар хийнэ.

### **Хорин дөрөв. Бусад**

* 1. Үнэт цаас гаргагч нь ЗГДҮЦ-ыг анхдагч болон хоёрдогч зах зээлд зуучлан борлуулсны шимтгэл, холбогдох төлбөрийг арилжаа эрхлэгч этгээдтэй байгуулсан гэрээний дагуу, төлбөр тооцооны шимтгэлийг төлбөр, тооцооны байгууллагатай байгуулсан гэрээний дагуу тус тус төлнө.
  2. ЗГДҮЦ-ны арилжаанд хууль тогтоомжийн хүрээнд Үнэт цаас гаргагч, арилжаа эрхлэгч этгээд хяналт тавьж ажиллана.
  3. Энэхүү журмыг зөрчсөн этгээдэд Үнэт цаасны зах зээлийн тухай хууль, Өрийн удирдлагын тухай хууль болон холбогдох бусад хууль тогтоомжид заасны дагуу хариуцлага хүлээлгэнэ.

~oOo~